ΓΡΑΠΤΗ ΕΡΩΤΗΣΗ E-3287/00

υποβολή: Bart Staes (Verts/ALE) προς την Επιτροπή

(25 Οκτωβρίου 2000)

Θέμα: Οι τιμές του φυσικού αερίου

Οι τιμές του φυσικού αερίου όπως καθορίζονται από τους βέλγους διανομείς σε συνδυασμό με τις σταδιακές αλλαγές στις τιμές του πετρελαίου έχουν ως επακόλουθο, στο τέλος του έτους, τα βελγικά νοικοκυριά να πληρώσουν για την κατανάλωση φυσικού αερίου μέχρι 20 τοις εκατό περισσότερο από όσο το 1999. Ωστόσο αυτές οι δυο πηγές ενέργειας δεν είναι εναλλακτικές για τα νοικοκυριά, επειδή οι εγκαταστάσεις αποτέφρωσης δεν είναι συμβατές για οικιακή χρήση.

Μπορεί η Επιτροπή να ανακοινώσει εάν θεωρεί ότι η τιμολόγηση του φυσικού αερίου που γίνεται σε συνδυασμό με τον καθορισμό των τιμών του αργού πετρελαίου σε μακροπρόθεσμη βάση προσθέτοντας και τα πάγια έξοδα όπως τα έξοδα μεταφοράς, είναι σύμφωνη με το κοινοτικό δίκαιο του ανταγωνισμού και με την απελευθέρωση της αγοράς του φυσικού αερίου;

Απάντηση της κας de Palacio εξ ονόματος της Επιτροπής

(29 Νοεμβρίου 2000)

Οι τιμές του φυσικού αερίου κατά παράδοση αναπροσαρμόζονται με βάση τις τιμές του πετρελαίου, διότι το φυσικό αέριο μπορεί να αντικατασταθεί από το πετρέλαιο, και προκειμένου να μπορέσει το φυσικό αέριο να διεισδύσει σε τμήματα της αγοράς στα οποία κυριαρχεί το πετρέλαιο. Ελλείψει ανταγωνισμού μεταξύ των επιχειρήσεων φυσικού αερίου, οι τιμές του φυσικού αερίου στην Ευρώπη ακολουθούν επομένως από κοντά τις εξελίξεις των τιμών του πετρελαίου στην παγκόσμια αγορά, αν και με καθυστέρηση δύο μηνών. Αυτή η αλληλοσύνδεση των τιμών των καυσίμων έχει αντίκτυπο στον καταναλωτή, μέσω των τιμών που ισχύουν για την κατανάλωση φυσικού αερίου.

Οι παρούσεςψηλές τιμές του πετρελαίου, σε συνδυασμό με την παραδοσιακή σύνδεση των τιμών του φυσικού αερίου με εκείνες του πετρελαίου, έχουν καταστήσει ιδιαίτερα προφανή τα ενδεχόμενα οφέλη του ανταγωνισμού μεταξύ των επιχειρήσεων φυσικού αερίου, που αποτελεί βασικό στοιχείο της δημιουργίας της εσωτερικής αγοράς ενέργειας, και έχουν ενισχύσει την ανάγκη να επιταχυνθεί η ολοκλήρωση της εσωτερικής αγοράς ενέργειας.

Το αποτελεσματικό άνοιγμα της ευρωπαϊκής αγοράς φυσικού αερίου και η πραγματική επιλογή προμηθευτή από όλους τους επιλέξιμους πελάτες αποτελούν το αναγκαίο πλαίσιο για τη δημιουργία ανταγωνισμού από την πλευρά της ζήτησης και, επομένως, για την επίτευξη πραγματικού ανταγωνισμού μεταξύ των επιχειρήσεων φυσικού αερίου.

Το κοινοτικό συμφέρον επιβάλλει να συνεχίσει να αναπτύσσεται ανταγωνισμός μεταξύ των επιχειρήσεων φυσικού αερίου, αποσυνδέοντας έτσι τις τιμές του φυσικού αερίου από εκείνες του πετρελαίου. Η οδηγία 98/30/ΕΚ του Ευρωπαϊκού Κοινοβουλίου και του Συμβουλίου της 22 Σεπτεμβρίου 1998 σχετικά με τους κοινούς κανόνες για την εσωτερική αγορά φυσικού αερίου(1) ήδη προβλέπει την ανάπτυξη ανταγωνισμού μεταξύ των επιχειρήσεων φυσικού αερίου, μέσω του δικαιώματος των επιλέξιμων πελατών να αποκτούν πρόσβαση τρίτων στα δίκτυα, συμπεριλαμβανομένων των ανάντη αγωγών μέχρι και τη γεώτρηση. Ωστόσο, η επιτάχυνση του ανοίγματος της αγοράς φυσικού αερίου στον ανταγωνισμό, προκειμένου να επιτευχθεί πλήρως επιχειρησιακή εσωτερική αγορά, θα διευκολύνει περαιτέρω τον ανταγωνισμό μεταξύ των επιχειρήσεων φυσικού αερίου. Επί του θέματος αυτού, η εμπειρία άλλων χωρών έχει δείξει ότι, όταν όλο και περισσότεροι επιλέξιμοι πελάτες μπορούν να αντλήσουν από πηγέςπό όρους ανταγωνισμού, οι παραγωγοί φυσικού αερίου θα αναγκασθούν όλο και περισσότερο να ανταγωνισθούν ο ένας τον άλλο από άποψη τιμών.

Ως εκ τούτου, η Επιτροπή θεωρεί ότι είναι θέμα καίριας σημασίας να επιταχυνθεί η ολοκλήρωση της εσωτερικής αγοράς ενέργειας, όπως ζήτησε το Ευρωπαϊκό Συμβούλιο της Λισσαβώνας. Η σύνδεση των τιμών του φυσικού αερίου με εκείνες του πετρελαίου, σε συσχετισμό με τις συναφείς οικονομικές επιπτώσεις, αποτελεί, από μόνη της, θεμιτό λόγο ώστε να εξασφαλισθεί η ταχεία ανάπτυξη της εσωτερικής αγοράς φυσικού αερίου, και μάλιστα, προς όφελος όλων των πολιτών της Κοινότητας.

(1) ΕΕ L 204 της 21.7.1998.